b'\n_START_ARTICLE_\nFrankie Miller\n_START_PARAGRAPH_\nFrancis John \xe2\x80\x9cFrankie\xe2\x80\x9c Miller (s. 2. marraskuuta 1949 Glasgow, Skotlanti) on skotlantilainen rocklaulaja-lauluntekij\xc3\xa4. H\xc3\xa4nen musiikkinsa on tyylilt\xc3\xa4\xc3\xa4n pub rockia, rhythm and bluesia ja soulia.\n_START_SECTION_\nUra\n_START_PARAGRAPH_\nFrankie Miller syntyi 2. marraskuuta 1949 Glasgow\xe2\x80\x99ssa Skotlannissa. H\xc3\xa4n alkoi laulaa paikallisissa yhtyeiss\xc3\xa4 vuonna 1967 ja otti vaikutteita amerikkalaisilta soul-laulajilta. Muutamaa vuotta my\xc3\xb6hemmin h\xc3\xa4n muutti Lontooseen. Siell\xc3\xa4 Procol Harumin entinen kitaristi Robin Trower otti Millerin vuonna 1971 uuteen yhtyeeseens\xc3\xa4 nimelt\xc3\xa4 Jude._NEWLINE_Jude hajosi vuonna 1972 ja Miller jatkoi uraansa pub rock -laulajana. Chrysalis julkaisi h\xc3\xa4nen esikoisalbuminsa Once in a Blue Moon vuonna 1972. Millerin taustalla soitti Brinsley Schwarz -yhtye. Millerin toisen sooloalbumin High Life (1973) tuotti tunnettu neworleansilainen tuottaja Allen Toussaint. Palattuaan Englantiin Miller kokosi taustayhtyeen, joka sai nimekseen Frankie Miller Band. T\xc3\xa4m\xc3\xa4 kokoonpano soitti Millerin taustalla h\xc3\xa4nen kolmannella albumillaan The Rock (1975). Millerin seuraava taustayhtye sai nimekseen Full House, ja se soitti Millerin seuraavalla albumilla Full House (1977)._NEWLINE_Millerin ensimm\xc3\xa4inen top 30 -singlehitti Britanniassa oli \xe2\x80\x9cBe Good to Yourself\xe2\x80\x9d albumilta Double Trouble (1978). Samana vuonna single \xe2\x80\x9cDarlin\xe2\x80\x99\xe2\x80\x9d nousi Britannian top-10:een. Millerin kuudes albumi Falling in Love julkaistiin vuonna 1979. Seuraavalla vuosikymmenell\xc3\xa4 Miller julkaisi albumit Easy Money (1980), Standing on the Edge (1982) ja Dancing in the Rain (1986)._NEWLINE_Miller sai vuonna 1994 aivoverenvuodon, joka vei h\xc3\xa4net koomaan viideksi kuukaudeksi. Miller toipui niin hyvin ett\xc3\xa4 pystyi j\xc3\xa4lleen kirjoittamaan lauluja, mutta h\xc3\xa4n ei ole julkaissut en\xc3\xa4\xc3\xa4 uusia studioalbumeja.'